Nu in Mittlålter wor Nirmberch a nordboarische (sprouchwissnschåftle gmoant) Stod und hout an groussn Ainfluß afs Umlånd ghått und es Nordboarische gfesticht gecha Ainfliss asn Ostfrenkischn und n Mittldaitschn. In da Naizait ower is Mittlfrånkn mit Nirmberch sölwer a ostfrenkischs Sprouchgebejt worn und es Nordboarische is durt vadrengt worn (asgnumma in sidestlinga Eck), es hom'se ower etle nordboarische Aignhaitn in de frenkischn Dialekte in estlinga Mittlfrånkn dahåltn. Des daklert aa, warum daß Sprouchkartn (bsunders öltere) des Gebejt nu åls boarischsprouchich oder frenkisch-boarisch gmischt dorstölln.